Pepkor se aandeelhouers moet nou oor dividend stem | Netwerk24
Deur Hanlie Stadler 07 Januarie 2020 11:06
Pepkor se aandeelhouers moet teen 24 Januarie besluit of hulle nóg aandele in die plek van 'n kontantdividend wil ontvang.
Pep is deel van Pepkor.
Pepkor het op 25 November met die uitreiking van sy resultate vir die boekjaar tot einde September aangekondig hy gaan 'n skripdividend uitreik in 'n poging om sy skuldvlakke te verlaag. Pepkor is die Suid-Afrikaanse filiaal van die beleërde meubelgroep Steinhoff.
'n Skripdividend is wanneer nuwe aandele uitgereik word – iets wat die maatskappy nie geld kos nie – eerder as om vir almal 'n dividend uit te betaal.
'n Omsendbrief en kiesvorm waarop hulle moet kies of hulle aandele aanvaar of die alternatief, 'n kontantdividend van 20,9c per aandeel, is Dinsdag aan aandeelhouers gestuur. Dié dividend is laer as 2018 se 27,8c.
Mense wat geen keuse uitoefen nie, sal outomaties nog aandele ontvang en nié die kontant nie.
Die hoeveelheid aandele wat hulle ontvang, sal op 14 Januarie bekend gemaak word. Hoe breukdele behartig sal word, sal ook later bekend gemaak word.
Die aantal gewone aandele waarop aandeelhouers geregtig is, sal bepaal word deur die verhouding tussen die 20,9c en die volumegeweegde gemiddelde prys waarteen Pepkor se aandele verhandel het in die tien dae tot Maandag 13 Januarie, minus 5%.
Die laaste dag waarop mense Pepkor-aandele kan koop ten einde die skripdividend of kontant te ontvang, is 21 Januarie.
Die omsendbrief is ook op Pepkor se webwerf onder beleggersverhoudinge geplaas. Klik hier om dit te lees.
Pepkor se dividendbeleid bly dieselfde, naamlik 'n dividend wat drie keer deur sy verdienste gedek word.